
CAP. I
[bookmark: _Toc221711668][bookmark: _Toc221712145][bookmark: _Toc221713138]Dispoziţii generale
SECŢIUNEA 1
Domeniul de aplicare
ART. 1
  (1) Prevederile prezentului regulament se aplică serviciului public de salubrizare a localităţilor, denumit în continuare serviciu de salubrizare, înfiinţat şi organizat la nivelul municipiului Brad, pentru satisfacerea nevoilor de salubrizare ale populaţiei, ale instituţiilor publice şi ale operatorilor economici de pe teritoriul municipiului Brad.
  (2) Prezentul regulament stabileşte cadrul juridic unitar privind organizarea şi desfăşurarea serviciului de salubrizare, definind modalităţile şi condiţiile ce trebuie îndeplinite pentru asigurarea serviciului de salubrizare, indicatorii de performanţă ai serviciului, cerinţele fundamentale aplicabile serviciului, raporturile dintre operatori şi utilizatori.
  (3) Prevederile prezentului regulamentse aplică la exploatarea şi întreţinerea instalaţiilor şi echipamentelor din sistemul public de salubrizare, precum şi la proiectarea, recepţionarea investiţiilor din sistemul public de salubrizare care sunt în sarcina operatorilor, cu urmărirea tuturor cerinţelor legale specifice în vigoare.
  (4) Operatorii serviciului de salubrizare, indiferent de forma de proprietate şi de modul în care este organizată gestiunea serviciului de salubrizare în cadrul unităţilor administrativ-teritoriale, se vor conforma prevederilor prezentului regulament.
  (5) Prestarea activităţilor specifice serviciului de salubrizare se va realiza numai pe baza contractelor de delegare a gestiunii încheiate cu Municipiul Brad sau a hotărârii de dare în administrare, de către operatori licenţiaţi A.N.R.S.C, după obţinerea avizelor, acordurilor şi autorizaţiilor solicitate prin actele normative în vigoare.
  (6) Condiţiile tehnice şi indicatorii de performanţă prevăzuţi în prezentul regulament au caracter minimal. Consiliul local al Municipiului Brad poate aproba şi alţi indicatori de performanţă sau condiţii tehnice pentru serviciul de salubrizare, pe baza unor studii de specialitate, după dezbaterea publică a acestora.
ART. 2
  (1) Prezentul regulament se aplică următoarelor activităţi de salubrizare:
·  măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi a deşeurilor provenite din coşurile stradale la depozitele de deşeuri;
·  curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheţ;
·  dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale.
ART. 3
  (1) Modul de organizare şi funcţionare a serviciului de salubrizare trebuie să se realizeze pe baza următoarelor principii:
  a) protecţia sănătăţii populaţiei;
  b) autonomia locală şi descentralizarea serviciilor;
  c) responsabilitatea faţă de cetăţeni;
  d) conservarea şi protecţia mediului înconjurător;
  e) asigurarea calităţii şi continuităţii serviciului;
  f) tarifarea echitabilă, corelată cu calitatea şi cantitatea serviciului prestat;
  g) nediscriminarea şi egalitatea de tratament al utilizatorilor;
  h) transparenţa, consultarea şi antrenarea în decizii a cetăţenilor;
  i) administrarea corectă şi eficientă a bunurilor din proprietatea publică sau privată a municipiului Brad şi a banilor publici;
  j) securitatea serviciului;
  k) dezvoltarea durabilă.
ART. 4
	(1)Termenii şi noţiunile utilizate în prezentul regulament se definesc după cum urmează:
  a).autoritate competentă de reglementare - Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C.;
  b). curăţarea zăpezii/gheţii - operaţiunea de îndepărtare a stratului de zăpadă sau de gheaţă depus pe suprafaţa carosabilă şi pietonală, în scopul asigurării deplasării vehiculelor şi pietonilor în condiţii de siguranţă;
  c). curăţarea rigolelor - operaţiunea de îndepărtare manuală sau mecanizată a depunerilor de noroi, nisip şi praf de pe o porţiune de 0,75 m de la bordură spre axul median al străzii, urmată de măturare şi/sau stropire;
  d). delegatar - calitatea pe care o are unitatea/subdiviziunea administrativ-teritorială, individual sau în asociere, prin asociaţia de dezvoltare intercomunitară, în procedura de atribuire pentru delegarea gestiunii activităţii/activităţilor de salubrizare şi în contractul de delegare;
  e). depozit - conform prevederilor art. 3 alin. (2) lit. b) din Ordonanţa Guvernului nr. 2/2021
 privind depozitarea deşeurilor, cu modificările şi completările ulterioare;
  f). deratizare - activitatea de stârpire a rozătoarelor prin otrăvire cu substanţe chimice sau prin culturi microbiene;
  g). deşeuri de ambalaje - orice ambalaje sau materiale de ambalare care satisfac cerinţele definiţiei de deşeu, cu excepţia reziduurilor de producţie;
  h). deşeuri municipale, care cuprind deşeuri menajere şi similare - conform prevederilor pct. 13 din Anexa nr. 1 la Ordonanţa de urgenţă a Guvernului nr. 92/2021, cu modificările şi completările ulterioare, înseamnă:
  i). deşeuri periculoase - conform prevederilor pct. 11 din Anexa nr. 1 la Ordonanţa de urgenţă a Guvernului nr. 92/2021, cu modificările şi completările ulterioare;
  j). deşeuri reciclabile - deşeuri care prin operaţiuni de valorificare poate fi reprocesat în produse, materiale sau substanţe pentru a-şi îndeplini funcţia sa iniţială sau pentru alte scopuri; operaţiunile de valorificare includ reprocesarea materialelor organice, dar nu includ valorificarea energetică şi reprocesarea în vederea folosirii materialelor drept combustibil sau pentru operaţiunile de rambleiere;
   k). deşeuri stradale - deşeuri specifice căilor de circulaţie publică, provenite din activitatea cotidiană a populaţiei, de la spaţiile verzi, de la animale, din depunerea de substanţe solide provenite din atmosferă;
   l). dezinfecţie - activitatea de distrugere a microorganismelor patogene cu substanţe specifice, în scopul eliminării surselor de contaminare;
   m). dezinsecţie - activitatea de combatere a artropodelor în stadiul de larvă sau adult cu substanţe chimice specifice;
   n). gură de scurgere - componenta tehnică constructivă a sistemului de canalizare prin care se asigură evacuarea apelor pluviale;
  o). indicatori de performanţă - parametri ai serviciului de salubrizare, realizaţi de operatorul de servicii, pentru care se stabilesc niveluri minime de performanţă şi calitate, urmăriţi la nivelul operatorului;
   p). licenţă - conform prevederilor art. 12 lit. d) din Regulamentul  privind acordarea licenţelor în domeniul serviciilor de utilităţi publice aflate în sfera de reglementare a Autorităţii Naţionale de Reglementare pentru Serviciile Comunitare de Utilităţi Publice aprobat prin Ordinul preşedintelui A.N.R.S.C. nr. 100/2023, cu modificările şi completările ulterioare;
      r). măturatul căilor publice - operaţiune de curăţare a căilor publice, prin aplicarea unor procedee manuale sau mecanice, în vederea îndepărtării deşeurilor stradale de pe străzi şi trotuare;
  s). salubrizare - totalitatea operaţiunilor şi activităţilor necesare pentru păstrarea unui aspect salubru al localităţilor;
   ș). sistem public de salubrizare - ansamblul instalaţiilor tehnologice, echipamentelor funcţionale şi dotărilor specifice, construcţiilor şi terenurilor aferente prin care se realizează serviciul de salubrizare;
   t). spălarea căilor publice - operaţiune care se execută mecanizat, cu instalaţii speciale, folosindu-se apa, cu sau fără soluţii speciale, în vederea îndepărtării prafului de pe străzi şi trotuare;
   ț). staţie de transfer - spaţiu special amenajat pentru stocarea temporară a deşeurilor, în vederea transportării centralizate a acestora la o staţie de tratare;
   u). stropitul căilor publice - operaţiune de dispersare a apei pe suprafeţele de circulaţie, indiferent de natura îmbrăcămintei acestora, inclusiv pe trotuare, executată manual sau mecanizat, cu ajutorul unor instalaţii specializate, în scopul creării unui microclimat favorabil îmbunătăţirii stării igienice a localităţilor şi evitării formării prafului;
   v). utilizatori - conform prevederilor art. 2 alin. (4) pct. 13 din Legea nr. 101/2006, republicată, cu modificările şi completările ulterioare;
   x). vector - organism (insectă, rozătoare) care răspândeşte un parazit, un virus sau un agent patogen de la un animal la altul, de la om la om ori de la animale la om.
ART. 5
(1)Serviciul public de salubrizare se realizează prin intermediul unui sistem de salubrizare, alcătuit din bunuri aflate în domeniul public şi privat al Municipiul Brad şi/sau din bunurile aflate în proprietatea privată a operatorilor.
  (2) Sistemul de salubrizare este alcătuit dintr-un ansamblu tehnologic şi funcţional, care cuprinde construcţii, instalaţii şi echipamente specifice destinate prestării serviciului de salubrizare.
ART. 6
    Operatorii serviciului de salubrizare au obligaţia:
  (1) să îndeplinească indicatorii de performanţă prevăzuţi în Contractul de delegare al serviciului și Caietul de sarcini al serviciului. 





SECŢIUNEA a 2-a
Accesul la serviciul de salubrizare
ART. 7
  (1) Toți utilizatorii, persoane fizice sau juridice, de pe teritoriul Municipiului Brad au garantat dreptul de a beneficia de acest serviciu.
  (2) Utilizatorii din Municipiul Brad au drept de acces, fără discriminare, la informaţiile publice privind serviciul de salubrizare, la indicatorii de performanţă ai serviciului, la structura tarifară şi la clauzele contractuale.
  (3) Operatorul serviciului de salubrizare este obligat ca prin modul de prestare a serviciului să asigure protecţia sănătăţii publice utilizând numai mijloace şi utilaje corespunzătoare cerinţelor autorităţilor competente din domeniul sănătăţii publice şi al protecţiei mediului.
  (4) Operatorul serviciului de salubrizare este obligat să asigure continuitatea serviciului cu respectarea programului aprobat de Municipiul Brad şi a prevederilor legale în vigoare, cu excepţia cazurilor de forţă majoră care vor fi menţionate în contractul de delegare sau în hotărârea de dare în administrare a serviciului.
SECŢIUNEA a 3-a
Obligaţii privind documentaţia tehnică
ART. 8
    Prezentul regulament stabileşte obligaţiile operatorilor în ceea ce priveşte deţinerea şi păstrarea documentaţiei tehnice minime a infrastructurii care formează sistemul public de salubrizare.
ART. 9
  (1) Fiecare operator va deţine şi va actualiza, în funcţie de specificul activităţii de salubrizare prestate şi în conformitate cu normele aplicabile, următoarele documente de bază puse la dispoziţie de către Municipiul Brad şi/sau generate din activitatea desfăşurată:
  a) planurile generale cu amplasarea construcţiilor şi a instalaţiilor aflate în exploatare;
  b) planurile clădirilor şi/sau construcţiilor speciale;
  c) procesele-verbale de predare-preluare a mijloacelor fixe puse la dispoziţie de către Municipiul Brad, dacă este cazul;
  d) procesele-verbale de recepţie provizorie şi/sau procesele-verbale de punere în funcţiune, ale mijloacelor fixe pe care le exploatează, dacă este cazul;
  e) schemele de funcţionare a instalaţiilor, planurile de ansamblu, desenele de detaliu actualizate conform situaţiei de pe teren, planurile de ansamblu şi de detaliu ale fiecărui agregat şi/sau ale fiecărei instalaţii, inclusiv planurile şi cataloagele pieselor de schimb;
  f) instrucţiunile producătorilor/furnizorilor de echipament sau ale organizaţiei de montaj privind manipularea, exploatarea, întreţinerea şi repararea echipamentelor şi instalaţiilor, precum şi cărţile/fişele tehnice ale echipamentelor principale ale instalaţiilor;
  g) manualele de operare ale echipamentelor, utilajelor, autospecialelor şi instalaţiilor operate, care fac parte din infrastructura serviciului de salubrizare, dacă este cazul;
  h) planurile de revizii şi reparaţii;
  i) normele generale şi specifice de protecţie a muncii aferente fiecărui echipament, fiecărei instalaţii sau fiecărei activităţi;
  j) planurile de dotare şi amplasare cu mijloace de stingere a incendiilor, planul de apărare a obiectivului în caz de incendiu, calamităţi sau alte situaţii excepţionale;
  k) regulamentul de organizare şi funcţionare şi atribuţiile de serviciu pentru întreg personalul;
  l) toate avizele şi autorizaţiile necesare prestării activităţii;
  m) instrucţiuni privind accesul în incintă şi instalaţii;
  n) documentele referitoare la instruirea, examinarea şi autorizarea personalului;
  o) registrul de sesizări şi reclamaţii.
ART. 10
  (1) Pentru investiţiile/lucrările care sunt în sarcina operatorilor, pe durata delegării gestiunii serviciului, aceştia au obligaţia să respecte toate prevederile legale să obţină şi să respecte toate certificatele, avizele, acordurile, autorizaţiile şi orice alte documente necesare conform oricăror acte normative aplicabile.
ART. 11 
  (1) Consiliul Local al Municipiului Brad deţinătoare de instalaţii care fac parte din sistemul public de salubrizare, precum şi operatorii care au primit în gestiune delegată serviciul de salubrizare, în totalitate sau numai unele activităţi componente ale acestuia, au obligaţia să îşi organizeze o arhivă tehnică pentru păstrarea documentelor de bază, organizată astfel încât să poată fi găsit orice document cu uşurinţă.
  (2) La încheierea activităţii, operatorul va preda autorităţii administraţiei publice locale sau, după caz, asociaţiei de dezvoltare intercomunitare, pe bază de proces-verbal, întreaga arhivă cu documentele de bază, fiind interzisă păstrarea de către acesta a vreunui document original.

SECŢIUNEA a 4-a
Îndatoririle personalului operativ
ART. 12
  (1) Personalul de deservire operativă se compune din toţi salariaţii operatorului care deservesc construcţiile, instalaţiile şi echipamentele specifice destinate prestării serviciului de salubrizare având ca sarcină principală de serviciu exploatarea, întreţinerea, supravegherea şi asigurarea funcţionării acestora.
  (2) Subordonarea pe linie operativă şi tehnico-administrativă, precum şi obligaţiile, drepturile şi responsabilităţile personalului de deservire operativă se trec în fişa postului şi în procedurile operaţionale.
  (3) Locurile de muncă în care este necesară desfăşurarea activităţii se stabilesc de operator în procedurile proprii în funcţie de:
  a) gradul de periculozitate a instalaţiilor şi a procesului tehnologic;
  b) gradul de automatizare a instalaţiilor;
  c) gradul de siguranţă necesar în asigurarea serviciului;
  d) necesitatea supravegherii instalaţiilor şi procesului tehnologic.
ART. 13
  (1) În timpul prestării serviciului, personalul trebuie să asigure funcţionarea instalaţiilor, în conformitate cu regulamentele de exploatare sau manualele de operare, instrucţiunile/procedurile tehnice interne, graficele/diagramele de lucru şi dispoziţiile personalului ierarhic superior pe linie operativă sau tehnică-administrativă.
  (2) Prestarea serviciului de salubrizare trebuie realizată astfel încât să se asigure:
  a) protejarea sănătăţii populaţiei;
  b) protecţia mediului înconjurător;
  c) menţinerea curăţeniei şi crearea unei estetici corespunzătoare a localităţilor;
  d) conservarea resurselor naturale prin valorificarea deşeurilor;
  e) atingerea tuturor indicatorilor de performanţă şi reducerea cantităţii de deşeuri eliminate la depozit;
  f) continuitatea serviciului.

CAP. II
Asigurarea serviciului de salubrizare şi condiţii de funcţionare
SECŢIUNEA 1
Măturatul, spălatul şi stropitul căilor publice din localitate
 ART. 14
  (1) Operaţiunile de măturat manual, maturat mecanizat, curăţare şi răzuire a rigolelor, spălare, stropire şi întreţinere a căilor publice din Municipiul Brad se realizează în scopul păstrării unui aspect salubru al domeniului public. Activitatea de salubrizare stradală se realizează pe baza contractelor de delegare a acestei activități, de către operatori de salubrizare stradală, desemnați în cadrul procedurilor de achiziție derulate de fiecare UAT în parte si a caietului de sarcini al serviciului. 
(2) În vederea reducerii riscului de îmbolnăvire a populaţiei ca urmare a acţiunii patogene a microorganismelor existente în praful stradal, consiliul local al Municipiului Brad va stabili intervalul orar de efectuare a operaţiunilor de stropire, măturare şi spălare a căilor publice. Intervalul orar şi ordinea de prioritate vor fi alese astfel încât să se evite intervalele orare în care se produc aglomeraţii umane în zonele în care se efectuează aceste activităţi. De regulă, intervalul orar recomandat pentru efectuarea operaţiunilor de stropire, măturare şi spălare va fi între orele 22.00-6.00 pe arterele care au sistem de iluminat public corespunzător. 
  (3) Prin excepţie de la prevederile alin. (2) operaţiile de stropire şi spălare nu se realizează în intervalul orar în care plouă.  
   (4) La executarea operaţiei de stropire se va avea în vedere să nu fie afectaţi pietonii, autovehiculele, vitrinele, mobilierul stradal, panourile publicitare din zona în care acţionează utilajul ce realizează operaţiunea.
  (5) Arterele de circulaţie, zilele din cursul săptămânii şi numărul de treceri în ziua respectivă pe/în care se execută activitatea de stropit, măturat şi spălat sunt cele cuprinse în caietul de sarcini al serviciului.
  (6) Măturatul se efectuează pe o lăţime de minimum 2 metri de la bordură sau de la rigola centrală, astfel încât cantitatea de praf care se poate ridica în aer ca urmare a deplasării autovehiculelor sau acţiunii vântului să nu depăşească concentraţia de pulberi admisă prin normele în vigoare.
  (7) Pentru evitarea formării prafului şi pentru crearea unui climat citadin igienic, operaţia de măturare va fi precedată de stropirea carosabilului sau a trotuarelor cu apă, dacă praful nu este umectat ca urmare a condiţiilor naturale sau dacă temperatura exterioară, în zona măturată, nu este mai mică decât cea de îngheţ.
  (8) În cazul executării unor lucrări edilitare în carosabil sau pe trotuare, pe o stradă sau un tronson de stradă unde circulația auto nu este complet întreruptă, operatorul de salubrizare stradală va efectua exclusiv operațiuni de salubrizare manuală și activități de întreținere, pe toată durata desfășurării lucrărilor.
  (9) În cazul în care lucrările edilitare implică întreruperea totală a circulației auto pe o stradă sau pe un tronson de stradă, operatorul de salubrizare stradală este exonerat de obligația efectuării serviciilor de salubrizare pe perioada respectivă. Responsabilitatea menținerii stării de salubritate în zona afectată revine constructorului care execută lucrările.
  (10) Autoritățile administrației publice locale, prin administratorii rețelelor stradale, au obligația ca, la momentul predării amplasamentului către constructor, să invite și reprezentantul operatorului de salubrizare stradală care acționează pe artera respectivă. Această participare are ca scop informarea operatorului cu privire la zona în care urmează să se suspende sau să se modifice temporar serviciile de salubrizare.
ART. 15
 (1) Măturatul manual se aplică pe carosabil, trotuare, zone pietonale, poduri, stații pentru transportul public, parcări rezidențiale, parcări publice, parcări pentru taxiuri, scuaruri și pe suprafețele anexe ale căilor de circulație, în toate situațiile în care măturatul mecanic nu este posibil.
(2) Măturatul manual al căilor publice poate fi realizat și pe suprafețe neîmbrăcate în asfalt, precum cele acoperite cu pavele cu rosturi bituminoase, pietre de râu sau macadam.
  (3) În cadrul operaţiunii de măturat manual se efectuează întreţinerea curăţeniei spaţiilor verzi stradale, scuarurilor şi spaţiilor anexe căilor publice, prin colectarea şi îndepărtarea frunzelor şi crengilor căzute pe jos, a obiectelor aruncate, precum şi a deşeurilor din coşurile de gunoi stradale, în scopul păstrării unui aspect salubru al domeniului public.
  (4) Operaţiunea de măturat mecanizat se efectuează pe toată perioada anului, cu excepţia perioadei în care se efectuează curăţatul zăpezii sau în care temperatura exterioară este sub cea de îngheţ.
  (5) Colectarea reziduurilor stradale rezultate din activitatea de măturat manual se va face în recipiente acoperite, amplasate în condiţii salubre, în spaţii special amenajate, şi se vor transporta cu mijloace de transport adecvate.
  (6) Deșeurile stradale nu vor fi amestecate cu alte categorii de deșeuri municipale și vor fi transportate direct la depozitul de deșeuri. Acestea se asimilează fracției reziduale și nu sunt supuse procesului de sortare, urmând a fi tratate conform prevederilor legale aplicabile deșeurilor reziduale.
ART. 16
  (1) Perioada de realizare a stropitului este, de regulă, de la 1 aprilie până la 1 octombrie, perioadă ce poate fi modificată de Municipiul Brad sau de asociaţia de dezvoltare intercomunitară, în funcţie de condiţiile meteorologice concrete.
  (2) Este interzisă efectuarea operaţiilor de stropire şi spălare în perioada în care, conform prognozei meteorologice, este posibilă formarea poleiului.
  (3) La executarea operaţiei de stropire se va avea în vedere să nu fie afectaţi pietonii, autovehiculele, vitrinele, mobilierul stradal, panourile publicitare din zona în care acţionează utilajul ce realizează operaţiunea.
ART. 17
  (1) Operaţiunea de spălare se execută atât pe partea carosabilă, cât şi pe trotuare, după terminarea operaţiei de măturare şi curăţare a rigolelor.
  (2) Spălatul se realizează cu jet de apă cu presiune ridicată, fiind interzis spălatul cu furtunul racordat la hidranţii stradali sau la autocisternele care nu sunt prevăzute cu instalaţiile necesare să realizeze presiunea prescrisă.
  (3) Operaţiunea de spălare se execută în tot timpul anului, în funcţie de condiţiile meteorologice concrete şi la o temperatură exterioară de cel puţin 7°C.
  (4) Este interzisă operaţia de spălare sau stropire în anotimpul călduros, în intervalul orar 13,00-17,00, dacă indicele de confort termic depăşeşte pragul valoric de 75 de unităţi.
  (5) Pentru asigurarea condiţiilor prevăzute la alin. (4) şi pentru planificarea operaţiilor de stropire şi spălare, operatorii de salubrizare vor întreprinde toate măsurile necesare ca în perioada de vară să cunoască valoarea indicelui de confort la ora 12,00 şi prognoza pentru perioada imediat următoare de două zile de la Administraţia Naţională de Meteorologie.
  (6) Operatorul are obligaţia să anunţe Municipiul Brad, despre toate situaţiile în care este împiedicată realizarea operaţiilor de spălare, stropire sau măturare.
  (7) Curăţatul rigolelor se realizează anterior sau concomitent cu operaţia de măturare. Răzuirea rigolelor de pământ se realizează cu frecvenţa stabilită în caietul de sarcini, dar nu mai puţin de o dată pe lună.
  (8) Lăţimea medie pe care se aplică curăţarea rigolelor este de 0,75 m, măsurată de la bordură spre axul median al străzii.
ART. 18
  (1) Pentru realizarea operaţiunii de stropire sau spălare se utilizează numai apă industrială luată din punctele indicate de operatorul serviciului de alimentare cu apă şi de canalizare al localităţii sau din apele de suprafaţă sau de adâncime, cu aprobarea autorităţii administraţiei publice locale, pe baza avizului sanitar.
  (2) În cazul în care din considerente tehnico-economice nu se poate utiliza apa industrială, se poate folosi şi apă prelevată de la hidranţii stradali, cu acordul operatorului serviciului de alimentare cu apă şi de canalizare.
  (3) În toate situaţiile, alimentarea cu apă industrială sau potabilă se realizează pe baza unui contract încheiat cu operatorul serviciului de alimentare cu apă şi de canalizare.
  (4) Substanţele utilizate în procesul de spălare trebuie să fie aprobate de Municipiul Brad.

SECŢIUNEA a 2-a
Curăţarea şi transportul zăpezii de pe căile publice şi menţinerea în funcţiune a acestora pe timp de polei sau de îngheţ
ART. 19
  (1) Operatorul care prestează activitatea de curăţare şi de transport al zăpezii îşi va organiza sistemul de informare şi control asupra stării drumurilor, precum şi a modului de pregătire şi acţionare pe timp de iarnă.
  (2) Pentru asigurarea circulaţiei rutiere şi pietonale în condiţii de siguranţă în timpul iernii, operatorul va întocmi anual un program comun de acţiune cu Municipiul Brad, până la 1 octombrie, pentru acţiunile necesare privind deszăpezirea, prevenirea şi combaterea poleiului, care va cuprinde măsuri:
  a) pregătitoare;
  b) de prevenire a înzăpezirii şi măsuri de deszăpezire;
  c) de prevenire şi combatere a poleiului.
ART. 20
    Municipiul Brad, împreună cu operatorul, va lua măsurile de organizare a intervenţiilor pe timp de iarnă, care constau în:
  a) stabilirea nivelurilor de prioritate de intervenţie pe străzile din cadrul localităţii şi dotarea necesară deszăpezirii pe timp de iarnă;
  b) organizarea unităţilor operative de acţiune;
  c) întocmirea programului de pregătire şi acţiune operativă în timpul iernii.
ART. 21
    La nivelul Municipiului Brad se va întocmi anual, până la data de 1 noiembrie, programul de pregătire şi acţiune operativă în timpul iernii, care va cuprinde cel puţin:
  a) centralizatorul materialelor antiderapante, al carburanţilor şi lubrifianţilor;
  b) centralizatorul utilajelor şi mijloacelor de deszăpezire, combatere polei şi încărcare a zăpezii;
  c) lista străzilor şi a tronsoanelor de străzi pe care se va acţiona;
  d) lista străzilor şi a tronsoanelor de străzi pe care se va acţiona cu prioritate;
  e) lista străzilor pe care se află obiective sociale (creşe, grădiniţe, cămine de bătrâni, staţii de salvare, spitale, unităţi de învăţământ);
  f) lista mijloacelor de comunicare;
  g) lista persoanelor responsabile de îndeplinirea programului, cu adresa şi numerele de telefon de la serviciu;
  i) lista staţiilor şi refugiilor de transport în comun;
  j) lista locaţiilor de depozitare a zăpezii;
  k) dispunerea spaţiilor pentru adunarea şi odihna personalului.
ART. 22
    Operaţiunile de curăţare şi transport al zăpezii şi de acţionare cu materiale antiderapante se realizează obligatoriu pe străzile sau tronsoanele de străzi în pantă, poduri, pe străzile sau tronsoanele de străzi situate de-a lungul lacurilor şi al cursurilor de apă.
ART. 23
  (1) Îndepărtarea zăpezii se va realiza atât manual, cât şi mecanizat, în funcţie de condiţiile specifice din teren.
  (2) Îndepărtarea zăpezii manual se efectuează atât ziua, cât şi noaptea, în funcţie de necesităţi, cu respectarea instrucţiunilor de securitate şi sănătate a muncii.
  (3) Operatorul va lua toate măsurile necesare pentru a cunoaşte zilnic prognoza pentru următoarele 3 zile privind evoluţia temperaturii nocturne şi diurne şi a cantităţilor de precipitaţii sub formă de zăpadă.
  (4) În funcţie de prognoza meteorologică, operatorul va acţiona preventiv pentru preîntâmpinarea depunerii stratului de zăpadă şi a formării poleiului.
ART. 24
  (1) În cazul depunerii stratului de zăpadă şi formării gheţii, arterele de circulaţie a mijloacelor de transport în comun, spaţiile destinate traversării pietonale a străzilor, trotuarele din dreptul staţiilor mijloacelor de transport în comun, respectiv refugiile de pietoni ale staţiilor de tramvai, căile de acces la instituţiile publice, staţiile de metrou şi unităţile de alimentaţie publică trebuie să fie practicabile în termen de maximum 4 ore de la încetarea ninsorii.
  (2) În cazul unor ninsori abundente sau care au o durată de timp mai mare de 12 ore se va interveni cu utilajele de deszăpezire pentru degajarea cu prioritate a străzilor pe care circulă mijloacele de transport în comun.
  (3) Acţiunea de deszăpezire trebuie să continue până la degajarea tuturor străzilor şi aleilor din cadrul localităţii.
  (4) O dată cu îndepărtarea zăpezii de pe drumul public se vor degaja atât rigolele, cât şi gurile de scurgere, astfel încât în urma topirii zăpezii apa rezultată să se scurgă în sistemul de canalizare.

ART. 25
  (1) Evidenţa activităţii privind combaterea poleiului şi deszăpezirii străzilor din localitate pe timp de iarnă se va ţine de către operator într-un registru special întocmit pentru această activitate şi denumit "Jurnal de activitate pe timp de iarnă".
  (2) Jurnalul de activitate pe timp de iarnă, semnat de reprezentantul împuternicit al autorităţii administraţiei publice locale sau al asociaţiei de dezvoltare intercomunitară, după caz, constituie documentul primar de bază pentru verificarea activităţii şi decontarea lucrărilor efectuate.
  (3) În cadrul jurnalului se vor trece cel puţin următoarele:
  a) numele şi prenumele dispecerului;
  b) data şi ora de începere a acţiunii pe fiecare utilaj/echipă în parte;
  c) data şi ora de terminare a acţiunii pe fiecare utilaj/echipă în parte;
  d) străzile pe care s-a acţionat;
  e) activitatea prestată;
  f) forţa de muncă utilizată;
  g) utilajele/echipele care au acţionat;
  h) materialele utilizate şi cantitatea acestora;
  i) temperatura exterioară;
  j) condiţiile hidrometeorologice;
  k) grosimea medie a stratului de zăpadă;
  l) semnătura dispecerului.
  (4) Evidenţa se va ţine pe schimburi, separat pentru acţiunea cu utilaje şi separat pentru acţiunea cu forţe umane.
ART. 26 
  (1) Consiliul local al Municipiul Brad, trebuie să stabilească locurile de depozitare sau de descărcare a zăpezii care a rezultat în urma îndepărtării acesteia de pe străzile pe care s-a acţionat manual sau mecanizat.
  (2) Locurile de depozitare vor fi amenajate astfel încât:
  a) să nu permită infiltrarea apei rezultate din topire în sol;
  b) suprafaţa depozitului să fie suficient de mare pentru a permite depozitarea întregii cantităţi de zăpadă provenite din aria de deservire aferentă;
  c) să fie prevăzute cu sistem de colectare a apei provenite din topire şi de deversare a acesteia numai în reţeaua de canalizare a localităţii, în punctele avizate de operatorul serviciului de alimentare cu apă şi de canalizare.
  (3) Zăpada rezultată din activitatea de deszăpezire poate fi descărcată în căminele de canalizare avizate în prealabil de operatorul serviciului de alimentare cu apă şi de canalizare.
  (4) Se interzice depozitarea zăpezii pe trotuare, în intersecţii, pe spaţii verzi sau virane.
  (5) Încărcarea, transportul, descărcarea şi depozitarea zăpezii şi a gheţii acesteia trebuie să se realizeze în maximum 12 ore de la terminarea activităţii de deszăpezire.
  (6) Consiliul local al  Municipiului Brad, poate stabili şi alte intervale de timp în care operatorul trebuie să asigure deszăpezirea, în funcţie de importanţa străzilor, abundenţa cantităţii de zăpadă, dotarea cu mijloace tehnice şi umane etc., dar nu mai mult de 24 de ore.
  (7) Transportul, depozitarea şi descărcarea zăpezii şi a gheţii formate pe carosabil se realizează concomitent cu operaţia de deszăpezire.
ART. 27
    Consiliul local al Municipiul Brad va lua măsuri pentru prevenirea şi combaterea poleiului şi înzăpezirii străzilor din cadrul localităţii/localităţilor, pe toată perioada iernii, şi de apărare a lor împotriva degradării, în perioada de dezgheţ.
ART. 28
  (1) Împrăştierea substanţelor chimice, în cazul în care prognoza meteorologică sau mijloacele de detectare locală indică posibilitatea apariţiei poleiului, a gheţii şi în perioada în care se înregistrează variaţii de temperatură care conduc la topirea zăpezii/gheţii urmată în perioada imediat următoare de îngheţ, se realizează în maximum 3 ore de la avertizare.
  (2) Combaterea poleiului se face utilizând atât materiale antiderapante, cât şi fondanţi chimici în amestecuri omogene, iar împrăştierea acestora se realizează cât mai uniform pe suprafaţa părţii carosabile.
  (3) Utilizarea clorurii de sodiu numai în amestec cu inhibitori de coroziune se utilizează în cazul în care temperatura nu scade sub -10°C. Pentru temperaturi mai scăzute se va utiliza clorura de calciu sau alte substanţe chimice care au un grad de coroziune redusă.
  (4) Utilizarea clorurii de sodiu fără ca aceasta să fie amestecată cu inhibitori de coroziune sau împreună cu nisip sau alte materiale care prin acţiunea de împrăştiere pot produce deteriorări prin acţiunea abrazivă ori prin lovire şi/sau înfundare a canalizării stradale este interzisă.
  (5) Substanţele utilizate pentru prevenirea depunerii zăpezii, împotriva îngheţului şi pentru combaterea formării poleiului vor fi aprobate de Municipiul Brad.
ART. 29
    Municipiul Brad, sau operatorul au obligaţia să anunţe prin posturile de radio locale starea străzilor, locurile în care traficul este îngreunat ca urmare a lucrărilor de curăţare şi transport al zăpezii, străzile pe care s-a format poleiul, precum şi orice alte informaţii legate de activitatea de deszăpezire sau de combatere a poleiului, necesare asigurării unei circulaţii în siguranţă a pietonilor, a mijloacelor de transport în comun, a autovehiculelor care asigură aprovizionarea şi a celorlalte autovehicule.

SECŢIUNEA a 3-a
Dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale
ART. 30
    Municipiul Brad, instituţiile publice, operatorii economici, cetăţenii cu gospodării individuale şi asociaţiile de proprietari/locatari au obligaţia de a asigura executarea tratamentelor pentru combaterea artropodelor şi rozătoarelor purtătoare de maladii transmisibile şi/sau generatoare de disconfort, precum şi pentru combaterea microorganismelor patogene din spaţiile pe care le deţin cu orice titlu, la frecvenţa prevăzută la art. 94, art. 95 şi art. 96. 
ART. 31
  (1) În vederea realizării unor tratamente eficiente de dezinsecţie, dezinfecţie şi deratizare, operatorul împreună cu Municipiul Brad întocmesc, anual, până la data de 1 decembrie, un program unitar de acţiune de combatere a vectorilor şi agenţilor patogeni, care va cuprinde:
  a) tipul de vectori supuşi tratamentului de dezinsecţie;
  b) tipul de vectori supuşi tratamentului de deratizare;
  c) tipul de microorganisme patogene supuse tratamentului de dezinfecţie; pentru cazurile de pandemie, tipul de dezinfectant şi spectrul de combatere se stabileşte cu operatorul, funcţie de virusurile sau bacteriile care trebuie combătute;
  d) perioadele de execuţie;
  e) obiectivele la care se aplică fiecare tratament, suprafaţa fiecărui obiectiv, numărul de tratamente/lună ce urmează a fi executate în fiecare lună din an, suprafaţa totală/lună aferentă obiectivului, suprafaţa totală/an aferentă obiectivului.
  (2) Perioada de execuţie a tratamentelor se decalează de comun acord cu Municipiul Brad, în cazul în care se înregistrează condiţii meteo nefavorabile.
  (3) Obiectivele din programul unitar de acţiune la care se aplică tratamentele sunt:
  a) spaţiile deschise din domeniul public şi privat al localităţii;
  b) spaţiile deschise ale persoanelor fizice şi juridice, în cazul tratamentelor de dezinsecţie care se execută de pe aliniamentul stradal, adiacent acestor spaţii, cu utilaje adecvate;
  c) spaţiile închise ale clădirilor din domeniul public şi privat al localităţii şi spaţiile comune închise ale imobilelor de tip condominiu aparţinând asociaţiilor de proprietari/locatari (subsol, spaţii tehnice, parcări subterane şi alte asemenea);
  d) căminele aferente reţelelor tehnico-edilitare;
  e) alte obiective, în funcţie de necesităţile autorităţii administraţiei publice locale.
  (4) Toate persoanele fizice şi juridice din unitatea administrativ-teritorială au obligaţia să asigure, în perioada de execuţie a tratamentelor, accesul la obiectivele din programul unitar de acţiune aflate în administrarea/proprietatea acestora.
  (5) Plata operaţiunilor de dezinsecţie, dezinfecţie şi deratizare pentru tratamentele executate la obiectivele prevăzute în programul unitar de acţiune se face în baza documentelor de lucru confirmate de către:
  a) reprezentanţii autorităţii administraţiei publice locale pentru spaţiile deschise din domeniul public şi privat al Municipiului Brad (parcuri, scuaruri, spatii de joaca, maluri de rauri etc.) ;
  b) reprezentanţii autorităţii administraţiei publice locale pentru spaţiile deschise din proprietatea privată a persoanelor fizice şi juridice, în cazul în care tratamentele de dezinsecţie pentru combaterea ţânţarilor se execută de pe aliniamentul stradal al căilor publice cu utilaje de mare capacitate generatoare de ceaţă rece sau caldă montate pe autovehicule;
  c) reprezentanţii instituţiilor publice din subordinea autorităţilor administraţiei publice locale pentru spaţiile comune închise ale clădirilor acestora;
  d) proprietarii/locatarii sau reprezentanţii asociaţiilor de proprietari/locatari, pentru spaţiile comune închise ale clădirilor acestora;
  e) reprezentanţii operatorilor reţelelor tehnico-edilitare pentru căminele şi canalele aferente reţelelor publice;
  f) reprezentanţii operatorilor pentru punctele de colectare a deşeurilor municipale, staţiile/instalaţiile de tratare a deşeurilor şi/sau depozitele de deşeuri pe care le-au primit în administrare/concesiune.
  (6) Finanţarea şi plata contravalorii tratamentelor executate la obiectivele prevăzute la alin. (5) lit. a) - c) se asigură de către Municipiul Brad.
  (7) Contravaloarea tratamentelor corespunzătoare obiectivelor din programul unitar de acţiune şi confirmate de către reprezentanţii prevăzuţi la alin. (5) lit. d), se suportă de aceste persoane sau de către Municipiul Brad în baza hotărârii de aprobare adoptate de consiliul local.
  (8) Contravaloarea tratamentelor executate la obiectivele prevăzute la alin. (5) lit. e) şi f) şi confirmate de către reprezentanţii operatorilor se suportă de către aceştia.
  (9) Contravaloarea tratamentelor executate în alte spaţii închise ale clădirilor persoanelor fizice sau juridice, ale clădirilor instituţiilor publice, altele decât cele din subordinea autorităţii administraţiei publice locale, precum şi orice alte tratamente suplimentare ori împotriva altor vectori şi agenţi patogeni faţă de cele/cei prevăzuţi în programul unitar de acţiune se facturează de operator în baza documentelor de lucru confirmate de beneficiari şi se suportă de către aceştia.
  (10) În cazul asociaţiilor de dezvoltare intercomunitară, documentele de lucru pentru executarea tratamentelor prevăzute la alin. (5) lit. b) se confirmă de către reprezentanţii asociaţiei.
ART. 32
  (1) Dezinsecţia se efectuează în:
  a) clădiri ale unităţilor sanitare din subordinea autorităţilor administraţiei publice locale;
  b) clădiri ale unităţilor de învăţământ din subordinea autorităţilor administraţiei publice locale;
  c) clădiri ale instituţiilor publice din subordinea autorităţilor administraţiei publice locale, altele decât unităţile sanitare şi unităţile de învăţământ;
  d) spaţiile comune închise din imobile de tip condominiu aparţinând asociaţiilor de proprietari/locatari (subsol, spaţii tehnice şi alte asemenea);
  e) spaţiile deschise din domeniul public şi privat al unităţii administrativ-teritoriale: terenuri ale instituţiilor publice din subordinea autorităţilor administraţiei publice locale, parcuri, spaţii verzi, cimitire, maluri de lac/ape curgătoare, pieţe, târguri, oboare, bâlciuri şi alte asemenea;
  f) spaţiile deschise ale persoanelor fizice şi juridice, în cazul în care tratamentele de dezinsecţie se execută de pe aliniamentele stradale;
  g) cămine aferente reţelelor tehnico-edilitare de alimentare cu apă, canalizare şi alimentare cu energie termică;
  h) punctele de colectare deşeuri, staţiile de transfer deşeuri, staţiile/instalaţiile de tratare a deşeurilor, depozitele de deşeuri municipale;
  i) alte obiective identificate ca reprezentând focare de infestare şi care pot pune în pericol sănătatea oamenilor şi a animalelor.
  (2) Dezinsecţia pentru combaterea căpuşelor se efectuează pe spaţiile verzi din domeniul public şi privat al localităţii.
ART. 33
    Dezinfecţia se efectuează în:
  a) spaţiile interioare ale clădirilor unităţilor sanitare din subordinea autorităţilor administraţiei publice locale;
  b) spaţiile interioare ale clădirilor unităţilor de învăţământ din subordinea autorităţilor administraţiei publice locale;
  c) spaţiile interioare ale clădirilor instituţiilor publice din subordinea autorităţilor administraţiei publice locale, altele decât unităţile sanitare şi unităţile de învăţământ;
  d) spaţiile comune închise din imobilele de tip condominiu aparţinând asociaţiilor de proprietari/locatari (casa scării, subsol, spaţii tehnice, încăperile prevăzute cu tobogan destinate colectării/evacuării deşeurilor municipale, parcări subterane şi alte asemenea);
  e) spaţiile interioare ale staţiilor/instalaţiilor de tratare a deşeurilor municipale;
  f) mijloace de transport în comun;
  g) locurile în care există focare declarate care pun în pericol sănătatea oamenilor şi a animalelor.
ART. 34
    Deratizarea se efectuează la:
  a) obiectivele în care este prevăzută operaţiunea de dezinsecţie;
  b) obiectivele în care este prevăzută operaţiunea de dezinfecţie, cu excepţia mijloacelor de transport în comun;
  c) zonele demolate şi/sau nelocuite;
  d) căminele/camerele aferente reţelelor tehnico-edilitare de alimentare cu apă, canalizare, alimentare cu energie termică, telefonie, fibră optică şi sisteme de monitorizare a traficului;
  e) alte obiective identificate ca reprezentând focare de infestare sau condiţii de dezvoltare a rozătoarelor, care pot pune în pericol sănătatea oamenilor şi a animalelor.
ART. 35
  (1) În ceea ce priveşte frecvenţa, dezinsecţia se execută:
  a) prin treceri/tratamente multiple, efectuate în fiecare lună din sezonul cald, pe spaţiile deschise prevăzute în programul unitar de acţiune, pentru combaterea ţânţarilor adulţi şi a larvelor de ţânţari, în conformitate cu recomandările Institutului Naţional de Cercetare-Dezvoltare Medico-Militară Cantacuzino;
  b) minimum 2 tratamente pe an, pentru combaterea căpuşelor din zonele cu vegetaţie: parcuri şi alte spaţii verzi;
  c) minimum 3 tratamente pe an şi ori de câte ori este nevoie, în spaţiile comune închise ale clădirilor din domeniul public şi privat al unităţii administrativ-teritoriale şi ale imobilelor de tip condominiu aparţinând asociaţiilor de proprietari/locatari (subsol, spaţii tehnice şi alte asemenea spaţii);
  d) minimum un tratament pe an pentru combaterea ţânţarilor adulţi din căminele aferente reţelelor tehnico- edilitare de alimentare cu apă, canalizare şi de alimentare cu energie termică, după caz.
  (2) Pentru a fi eficiente şi a oferi un grad ridicat de protecţie al oamenilor şi al animalelor de companie împotriva bolilor transmise, prin înţepături, de către ţânţari, tratamentele de dezinsecţie pe spaţiile deschise se stabilesc între 4 şi 7 treceri/lună, în funcţie de condiţiile specifice localităţii, de temperaturi ridicate şi de suprafeţe/întinderi mari de apă, propice evoluţiei rapide a ţânţarilor de la stadiul de ouă la stadiul de ţânţari adulţi.
  (3) Numărul de treceri/tratamente de dezinsecţie se stabileşte prin caietul de sarcini şi se preia, anual, în programul unitar de acţiune, fără a se reduce numărul de treceri/tratamente stabilite în anul anterior.
  (4) Stabilirea unor frecvenţe de dezinsecţie mai mici decât cele prevăzute la alin. (1) şi (2) este condiţionată de transmiterea, în prealabil, de către Municipiul Brad a unei solicitări către Institutul Naţional de Cercetare-Dezvoltare Medico-Militară "Cantacuzino" privind numărul de treceri/tratamente recomandate a fi executate în unitatea administrativ-teritorială. În cazul în care institutul răspunde că nu recomandată reducerea frecvenţei de dezinsecţie, Consiliul local al Municipiului Brad are obligaţia să stabilească numărul de treceri/tratamente, conform prevederilor art. 94 alin. (1) şi (2) din prezentul regulament-cadru.
  (5) În situaţia în care, după aprobarea şi punerea în aplicare a programului unitar de acţiune, evoluţia vectorilor supuşi tratamentelor de dezinsecţie impune executarea de treceri/tratamente suplimentare, acestea se vor implementa prin modificarea programului unitar de acţiune.

ART. 36
    Din punctul de vedere al frecvenţei, deratizarea se execută în:
  a) spaţiile deschise din domeniul public şi privat al unităţii administrativ-teritoriale în conformitate cu programul unitar de acţiune, dar nu mai puţin de 3 tratamente pe an;
  b) spaţiile comune închise ale clădirilor din domeniul public şi privat al localităţii şi ale imobilelor de tip condominiu aparţinând asociaţiilor de proprietari/locatari, în conformitate cu programul unitar de acţiune, cel puţin 1 tratament pe semestru, sau ori de câte ori este nevoie pentru stingerea unui focar;
  c) căminele şi canalele aferente reţelelor tehnico-edilitare, cel puţin 1 tratament pe an.
ART. 37
    Din punct de vedere al frecvenţei, dezinfecţia se execută trimestrial şi ori de câte ori este nevoie.
ART. 38
  (1) Toate produsele folosite pentru efectuarea operaţiunilor de deratizare, dezinsecţie şi dezinfecţie vor fi avizate de către Comisia Naţională pentru Produse Biocide.
  (2) Operatorii au obligaţia să îmbunătăţească permanent metodologiile de lucru, în special, în cazul în care a anumite produse biocide nu mai sunt avizate sau sunt retrase de pe piaţă, astfel încât să fie asigurată protecţia mediului şi a sănătăţii publice.
ART. 39
  (1) Persoanele fizice sau juridice deţinătoare de spaţii construite, indiferent de destinaţie, curţi şi/sau terenuri virane sau amenajate, unităţile de administrare a domeniului public, ocoalele silvice, instituţiile publice, precum şi unităţile care au în exploatare reţele tehnico-edilitare sunt obligate să asigure efectuarea operaţiunilor periodice de dezinsecţie şi deratizare ori pentru stingerea unui focar, în spaţiile deţinute de acestea.
  (2) Operaţiunile de dezinsecţie, dezinfecţie şi deratizare la obiectivele din programul unitar de acţiune se prestează exclusiv de către operatorul licenţiat de A.N.R.S.C., căruia i-a fost atribuită activitatea în gestiune directă sau delegată de către unitatea administrativ-teritorială, în condiţiile legii.
  (3) Persoanele fizice sau juridice beneficiare ale operaţiilor de deratizare, dezinsecţie şi/sau dezinfecţie au obligaţia să permită accesul operatorului în locurile unde urmează să se realizeze operaţia şi să menţină spaţiile pe care le au în proprietate salubre, luând măsuri de evacuare a tuturor reziduurilor solide, de spălare a încăperilor în care se efectuează colectarea deşeurilor, de eliminare a apei stagnate, de curăţare a subsolurilor, de punere în ordine a depozitelor de materiale şi de remediere a defecţiunilor tehnice la instalaţiile sanitare care provoacă inundarea sau stagnarea apei în subsoluri şi/sau pe terenurile deţinute.
  (4) Fără a aduce atingere prevederilor alin. (2), operaţiunile de dezinsecţie, dezinfecţie şi deratizare la obiectivele care nu fac parte din programul unitar de acţiune pot fi prestate şi de operatori economici autorizaţi în baza reglementărilor emise de Municipiul Brad.
ART. 40
    Operatorul care prestează activitatea de deratizare, dezinfecţie şi/sau dezinsecţie are următoarele obligaţii:
  a) înainte de începerea operaţiunii de dezinsecţie sau deratizare la obiectivele din programul unitar de acţiune, să notifice, în scris, Municipiul Brad şi să aducă la cunoştinţa populaţiei, prin mass-media, cu cel puţin 7 zile înainte, următoarele:
  1. tipul operaţiunii ce urmează a se efectua;
  2. perioada efectuării tratamentelor;
  3. substanţele utilizate, gradul de toxicitate a acestora;
  4. măsurile de protecţie ce trebuie luate, în special cu referire la copii, bătrâni, bolnavi, albine, animale şi păsări;
  b) să stabilească, de comun acord cu persoanele fizice sau juridice, data şi ora începerii tratamentelor de dezinfecţie, dezinsecţie, deratizare în spaţiile închise şi pe suprafeţele deţinute de acestea şi să comunice acestora gradul de toxicitate a substanţelor utilizate şi măsurile de protecţie ce trebuie luate;
  c) înainte de începerea operaţiunii de deratizare, dezinfecţie sau dezinsecţie în spaţiile închise ale operatorilor economici, instituţiilor publice, persoanelor fizice şi asociaţiilor de proprietari/locatari, să informeze beneficiarul cu privire la substanţele utilizate şi măsurile de protecţie ce trebuie luate şi să stabilească, de comun acord cu acesta, data şi intervalul orar de efectuare a tratamentelor;
  d) să solicite la terminarea operaţiunii confirmarea efectuării tratamentelor, prin încheierea unui document de lucru.
ART. 41
    În cazul în care persoanele fizice sau persoanele juridice refuză să permită accesul pe proprietatea acestora pentru efectuarea operaţiunilor periodice de dezinsecţie şi deratizare ori pentru stingerea unui focar, operatorul are obligaţia să anunţe Municipiul Brad pentru luarea măsurilor legale.
ART. 42
  (1) În cazul în care în urma unui tratament efectuat se aduce o daună imediată, vizibilă, proprietăţii beneficiarului, acest fapt va fi menţionat în documentul de lucru şi va fi comunicat în mod expres operatorului. Vor fi semnalate, de asemenea, toate aspectele ce sunt de natură să afecteze viaţa şi sănătatea oamenilor şi vieţuitoarelor.
  (2) Operatorul nu este exonerat de răspunderea privind prejudiciile cauzate sănătăţii oamenilor şi vieţuitoarelor, altele decât cele pentru care se aplică tratamentul, dacă s-au utilizat substanţe periculoase pentru aceştia, dacă nu s-au luat măsurile necesare informării populaţiei sau tratamentul este ineficient.
CAP. III
Drepturi şi obligaţii
SECŢIUNEA 1
Drepturile şi obligaţiile operatorilor serviciului de salubrizare
ART. 43
    Operatorul are, în principal, următoarele drepturi:
  a) să încaseze contravaloarea serviciului de salubrizare prestat/contractat, corespunzător tarifului aprobat de către autoritatea deliberativă a unităţii administrativ-teritoriale sau, după caz, de către adunarea generală a asociaţiei de dezvoltare intercomunitară;
  b) să i se asigure menţinerea echilibrului contractual pe toată durata contractului de delegare, inclusiv în cazul în care autoritatea contractantă impune, în sarcina acestuia, îndeplinirea unor noi obligaţii de serviciu public;
  c) să solicite ajustarea tarifului în raport cu evoluţia generală a preţurilor şi tarifelor din economie sau a parametrului de ajustare stabilit în contractul de delegare, în conformitate cu normele metodologice elaborate şi aprobate de A.N.R.S.C.;
  d) să propună modificarea tarifului aprobat în situaţiile determinate în conformitate cu normele metodologice elaborate şi aprobate de A.N.R.S.C.;
  e) să aibă exclusivitatea prestării activităţii de salubrizare, acordată fie în baza hotărârii de dare în administrare, fie în baza contractului de delegare a gestiunii; în cazul activităţii de dezinsecţie, dezinfecţie şi deratizare, exclusivitatea se limitează la obiectivele din programul unitar de acţiune;
  f) să suspende sau să limiteze prestarea serviciului, conform prevederilor Legii nr. 51/2006, republicată, cu modificările şi completările ulterioare;
  g) să solicite recuperarea creanţelor litigioase în instanţă;
  h) să refuze preluarea deşeurilor care nu sunt separate corect la locul de preluare sau a deşeurilor care nu îndeplinesc condiţiile de acceptare la instalaţiile de tratare sau eliminare a deşeurilor conform normelor şi normativelor în vigoare;
ART. 44
    Operatorul are, în principal, următoarele obligaţii:
  a) să ţină evidenţa contabilă separată pentru fiecare activitate de salubrizare prestată, pentru a fundamenta corect tarifele în concordanţă cu cheltuielile efectuate pe fiecare activitate în parte;
  b) să asigure prestarea serviciului de salubrizare, conform prevederilor contractuale şi cu respectarea prescripţiilor, normelor şi normativelor tehnice în vigoare;
  c) să plătească despăgubiri persoanelor fizice sau juridice pentru prejudiciile provocate din culpă;
  d) să furnizeze autorităţii administraţiei publice locale, respectiv A.N.R.S.C., informaţiile solicitate şi să asigure accesul la documentele şi documentaţiile pe baza cărora prestează serviciul de salubrizare, în condiţiile legii;
  e) să încheie contracte de asigurare pentru pagube aduse la infrastructura exploatată în desfăşurarea activităţilor;
  f) să deţină toate avizele, acordurile, autorizaţiile şi licenţele necesare prestării activităţilor specifice serviciului de salubrizare, prevăzute de legislaţia în vigoare;
  g) să respecte angajamentele faţă de utilizatori luate prin contractele de prestare a serviciului de salubrizare;
  h) să presteze serviciul de salubrizare sau activităţile componente ale acestuia care i-au fost încredinţate, pentru toţi utilizatorii de pe teritoriul Municipiului Brad;
  i) să respecte indicatorii de performanţă tehnici stabiliţi prin hotărârea de dare în administrare sau prin contractul de delegare a gestiunii, inclusiv indicatorii de performanţă privind calitatea prestării serviciului prevăzuţi în regulamentul serviciului;
  j) să aplice metode performante de management, care să conducă la reducerea costurilor specifice de operare;
  k) să factureze serviciile prestate, la tarife legal aprobate;
  l) să achite creanţele nelitigioase către ceilalţi operatori care desfăşoară activităţi de salubrizare cu care se află în raporturi contractuale;
  m) să nu limiteze, suspende sau să întrerupă prestarea activităţii, în cazul în care încasează creanţele nelitigioase de la ceilalţi operatori care desfăşoară activităţi de salubrizare cu care se află în raporturi contractuale sau, după caz, de la Municipiul Brad care i-au atribuit activitatea;
  n) să înfiinţeze activitatea de dispecerat la solicitarea Municipiului Brad
  o) să înregistreze toate reclamaţiile şi sesizările într-un registru şi să ia măsurile de rezolvare ce se impun. În registru se vor consemna numele şi prenumele persoanei care a reclamat şi ale celei care a primit reclamaţia, adresa reclamantului, data şi ora reclamaţiei, data şi ora rezolvării, numărul de ordine al reclamaţiei care va fi comunicat petentului. La sesizările scrise operatorul are obligaţia să răspundă în termen de maximum 30 de zile de la înregistrarea acestora;
  p) să ţină evidenţa gestiunii deşeurilor şi să raporteze periodic autorităţilor competente situaţia conform reglementărilor în vigoare;
  r) să îmbunătățească în mod continuu calitatea serviciilor prestate;
  

SECŢIUNEA a 2-a
Drepturile şi obligaţiile utilizatorilor
ART. 45
    Utilizatorii au următoarele drepturi:
  a) să utilizeze, liber şi nediscriminatoriu, serviciul de salubrizare, în condiţiile contractului de prestare;
  b) să solicite şi să primească, în condiţiile legii şi ale contractelor de prestare, despăgubiri sau compensaţii pentru daunele provocate lor de către operatori prin nerespectarea obligaţiilor contractuale asumate ori prin prestarea unor servicii inferioare, calitativ şi cantitativ, parametrilor tehnici stabiliţi prin contract sau prin normele tehnice în vigoare;
  c) să sesizeze autoritățile competente orice deficienţe constatate în sfera serviciului de salubrizare şi să facă propuneri vizând înlăturarea acestora, îmbunătăţirea activităţii şi creşterea calităţii serviciului;
  d) să se asocieze în organizaţii neguvernamentale pentru apărarea, promovarea şi susţinerea intereselor proprii;
  e) să primească şi să utilizeze informaţii privind serviciul de salubrizare, despre deciziile luate în legătură cu acest serviciu de către Municipiul Brad, A.N.R.S.C. sau operator, după caz;
  f) să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind activităţile din sectorul serviciului de salubrizare;
  g) să se adreseze, individual ori colectiv, prin intermediul unor asociaţii reprezentative, autorităţilor administraţiei publice locale sau centrale ori instanţelor judecătoreşti, în vederea prevenirii sau reparării unui prejudiciu direct ori indirect.
  h) să li se presteze serviciul de salubrizare în condiţiile actelor normative în vigoare, la nivelurile stabilite în contract;
  i) să conteste facturile când constată încălcarea prevederilor contractuale;
  j) să primească răspuns în maximum 30 de zile la sesizările adresate operatorului sau autorităţilor administraţiei publice locale şi centrale cu privire la neîndeplinirea unor condiţii contractuale;
  k) utilizatorilor le este garantat dreptul de acces la serviciile de salubrizare și de utilizare a acestora.
ART. 46
    Utilizatorii au, următoarele obligaţii:
	   a) să respecte prevederile prezentului Regulament și clauzele contractului de prestare a serviciului de salubrizare;
  b) să achite, în termenele stabilite oligașiile de plată, în conformitate cu prevederile contractului de prestare a serviciului de salubrizare;
  c) să respecte măsurile stabilite de către Municipiul Brad şi/sau de direcţia de sănătate publică judeţeană/direcţia, cu privire la condiţiile de realizare a tratamentelor de dezinsecţie, dezinfecţie şi deratizare;
  d) să accepte limitarea temporară a prestării serviciului ca urmare a execuţiei unor lucrări prevăzute în programele de reabilitare, extindere şi modernizare a infrastructurii tehnico-edilitare;
  e) să respecte normele de igienă şi sănătate publică stabilite prin actele normative în vigoare;
  f) să menţină în stare de curăţenie spaţiile în care se face colectarea, precum şi recipientele în care se depozitează deşeurile municipale în vederea colectării;
  g) să asigure curăţenia incintelor proprii, precum şi a zonelor cuprinse între imobil şi domeniul public, până la limita de proprietate;
  h) să asigure curăţenia locurilor de parcare pe care le au în folosinţă din domeniul public, dacă este cazul, şi să nu efectueze reparaţii care pot produce scurgerea uleiurilor, carburanţilor şi lubrifianţilor sau de lichide rezultate din spălarea autovehiculelor;
  i) să nu arunce deşeuri şi obiecte de uz casnic pe străzi, în parcuri, pe terenuri virane sau în locuri publice;
  j) să depună hârtiile şi resturile mărunte de ambalaje care se produc cu ocazia utilizării mijloacelor de transport şi a activităţii desfăşurate pe străzile localităţii în coşurile stradale amplasate de operator de-a lungul străzilor şi în alte asemenea locuri;
  k) să menţină curăţenia pe trotuare, pe porţiunea din dreptul condominiului, gospodăriei;
  l) să îndepărteze zăpada şi gheaţa de pe trotuarele din dreptul imobilelor în care locuiesc;
	 m) să îndepărteze țurțuri de gheață formați în jgheaburile clădirilor, care prezintă un potențial pericol pentu siguranța pietonilor;
  n) să păstreze curăţenia pe arterele de circulaţie, în pieţe, târguri şi oboare, în parcuri, locuri de joacă pentru copii şi în alte locuri publice;
  

CAP. IV
Determinarea cantităţilor şi volumului de lucrări prestate
ART. 47
  (1) Pentru măturatul, spălatul şi stropitul căilor publice, suprafeţele aferente fiecărei prestaţii se stabilesc pe baza suprafeţelor tuturor căilor publice pe care se efectuează prestaţia şi a frecvenţei de execuţie, aşa cum acestea sunt trecute în caietul de sarcini. Pentru colectarea deşeurilor din coşurile stradale, cantitatea se stabileşte pe baza datelor istorice sau pe baza numărului de coşuri stradale şi a capacităţii acestora.
  (2) Pentru curăţarea şi transportul zăpezii şi al gheţii de pe căile publice şi menţinerea în funcţiune a acestora pe timp de polei sau de îngheţ, calculul se realizează pe baza suprafeţelor degajate, cantităţilor calculate şi a reţetei de tratament preventiv împotriva depunerii zăpezii şi a formării poleiului.
  (3) Reprezentantul autorităţii administraţiei publice locale va controla prin sondaj şi/sau ca urmare a sesizărilor venite din partea populaţiei activitatea depusă de operator, iar în cazul în care rezultă neconformităţi se încheie un proces-verbal de constatare privind neefectuarea lucrării sau calitatea necorespunzătoare a acesteia.
  (4) Pe baza procesului-verbal de constatare, Municipiul Brad aplică penalităţile menţionate în contractul de delegare a gestiunii încheiat cu operatorul.
ART. 48
    Pentru activitatea de dezinsecţie, dezinfecţie şi deratizare tratamentele se realizează pe suprafaţa totală aferentă terenurilor şi clădirilor din domeniul public şi privat al unităţii administrativ- teritoriale, inclusiv a instituţiilor publice din subordinea consiliului local, precum şi în spaţiile comune închise din imobilele de tip condominiu aparţinând asociaţiilor de proprietari/locatari, iar cantităţile de produse biocide utilizate pentru efectuarea prestaţilor se determină în funcţie de doza şi de reţeta utilizată pe unitatea de suprafaţă sau de volum, conform specificaţiilor producătorului.

CAP. V
Indicatori de performanţă ai serviciului de salubrizare
ART. 49
   (1) Consiliul local al Municipiului Brad stabilește și aprobă valorile indicatorilor de performanță ai serviciului de salubrizare și penalitățile aplicate Operatorului în cazul în care acesta nu prestează serviciul la parametri de eficiență și calitate la care s-a obligat ori nu respectă indicatorii de performanță ai srviciului. 
	       (2) Indicatorii de performanţă ai serviciului de salubrizare stabilesc condiţiile ce trebuie respectate de către operatori, cu privire la:
  a) continuitatea serviciului din punct de vedere cantitativ şi calitativ;
  b) atingerea obiectivelor şi ţintelor pentru care autoritatea administraţiei publice locale/asociaţia de dezvoltare intercomunitară sunt responsabile; 
  c) prestarea serviciului pentru toţi utilizatorii din aria sa de responsabilitate;
  d) adaptarea permanentă la cerinţele utilizatorilor;
  e) excluderea oricărei discriminări privind accesul la serviciile de salubrizare;
  f) respectarea reglementărilor specifice din domeniul protecţiei mediului şi al sănătăţii populaţiei;
  g) implementarea unor sisteme de management al calităţii, al mediului şi al sănătăţii şi securităţii muncii.
ART. 50
    Indicatorii de performanţă trebuie să asigure evaluarea continuă a operatorului cu privire la următoarele activităţi:
  a) contractarea serviciului de salubrizare;
  b) măsurarea, facturarea şi încasarea contravalorii serviciilor efectuate;
  c) îndeplinirea prevederilor din contract cu privire la calitatea serviciilor efectuate;
  d) menţinerea unor relaţii echitabile între operator şi utilizator prin rezolvarea rapidă şi obiectivă a problemelor, cu respectarea drepturilor şi obligaţiilor care revin fiecărei părţi;
  e) soluţionarea în timp util a reclamaţiilor utilizatorilor referitoare la serviciile de salubrizare;
  f) prestarea serviciului de salubrizare pentru toţi utilizatorii din raza Municipiului Brad in conformitate cu prevederile contractului de delegare a gestiunii;
  g) prestarea de servicii conexe serviciului de salubrizare.
  


ART. 51
    În vederea urmăririi respectării indicatorilor de performanţă, operatorul de salubrizare trebuie să asigure:
  a) gestiunea serviciului de salubrizare conform prevederilor contractuale;
  b) gradul asigurării activităților de salubrizare a cailor publice;
  c) gradul asigurării activităților de deszăpezire a cailor publice;
  d) înregistrarea activităţilor privind măsurarea prestaţiilor, facturarea şi încasarea contravalorii serviciilor efectuate;
  e) înregistrarea reclamaţiilor şi sesizărilor utilizatorilor şi modul de soluţionare a acestora.

CAP. VI
Dispoziții finale
ART. 52
  (1) Municipiul Brad pote stabili, potrivit prevederilor art. 2 alin. (3) din Ordonanţa Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare şi alte fapte decât cele prevăzute la art. 62 din Legea nr. 101/2006, republicată, cu modificările şi completările ulterioare;
  (2) În regulamentele întocmite şi aprobate de Municipiul Brad se vor preciza contravenţiile în domeniul serviciului de salubrizare pentru utilizatori şi operatori, cu specificarea acestora şi a cuantumului amenzilor aplicabile;
  (3) Constatarea contravenţiilor şi aplicarea sancţiunilor se fac de către persoanele împuternicite din cadrul autorităţii administrației publice locale. 
ART. 53
    Autoritatea Naţională de Reglementare pentru Serviciile Comunitare de Utilităţi Publice va monitoriza aplicarea prevederilor prezentului regulament.
ART. 54
  Anexele 1 și 2 fac parte integrantă din prezentul Regulament.
  















ANEXA NR. 1
INDICATORI DE PERFORMANȚĂ PENTRU SERVICIUL PUBLIC DE SALUBRIZARE
Secțiunea 1 – Măturatul, spălatul și stropitul căilor publice
	Nr. crt.
	Indicator
	Definiție
	U.M.
	Nivel minim
	Frecvență

	1
	Grad de acoperire
	Procentul străzilor incluse în program care au fost salubrizate
	%
	≥ 95%
	Lunar

	2
	Respectarea programului
	Execuția intervențiilor conform graficului aprobat
	%
	100%
	Lunar

	3
	Timp de intervenție
	Interval între sesizare și intervenție
	ore
	≤ 24
	Lunar

	4
	Nivel de curățenie
	Evaluare conform standardelor locale
	scor 1–5
	≥ 4
	Trimestrial

	5
	Număr sesizări
	Sesizări privind neîndeplinirea serviciului
	nr.
	în scădere cu min. 10%
	Trimestrial


Secțiunea 2 – Deszăpezire și combatere polei
	Nr. crt.
	Indicator
	Definiție
	U.M.
	Nivel minim
	Frecvență

	6
	Timp de reacție
	Interval de la începerea fenomenelor meteo la intervenție
	ore
	≤ 2
	La eveniment

	7
	Grad de practicabilitate
	Procent străzi practicabile după intervenție
	%
	≥ 90%
	La eveniment

	8
	Timp eliberare artere principale
	Durata pentru asigurarea circulației pe arterele principale
	ore
	≤ 6
	La eveniment

	9
	Consum materiale antiderapante
	Raport consum/necesar estimat
	%
	±10%
	Sezonier

	10
	Număr sesizări
	Reclamații privind deszăpezirea
	nr.
	în scădere
	Sezonier


Secțiunea 3 – Dezinsecție, dezinfecție și deratizare (DDD)
	Nr. crt.
	Indicator
	Definiție
	U.M.
	Nivel minim
	Frecvență

	11
	Grad de acoperire
	Suprafața tratată raportată la program
	%
	≥ 95%
	Per acțiune

	12
	Respectare program
	Execuția tratamentelor conform planificării
	%
	100%
	Trimestrial

	13
	Eficiență tratament
	Reducerea populației de dăunători
	%
	≥ 90%
	Per acțiune

	14
	Număr sesizări
	Reclamații privind prezența dăunătorilor
	nr.
	în scădere cu min. 10%
	Trimestrial

	15
	Timp de intervenție
	Interval între sesizare și acțiune
	ore
	≤ 48
	Lunar

	16
	Respectare norme legale
	Conformitate cu legislația în vigoare
	%
	100%
	Permanent


ANEXA NR. 2
CONTRAVENȚII ÎN DOMENIUL SERVICIULUI DE SALUBRIZARE PENTRU OPERATORI/ UTILIZATORI ȘI CUANTUMUL AMENZILOR APLICATE
	1. Măturat, spălat, stropit căi publice
	Nr. crt.
	Fapta contravențională
	Indicator afectat
	Sancțiune propusă (lei)
	Măsuri complementare

	1
	Nerealizarea programului de salubrizare
	Grad acoperire
	1.000 – 5.000 / abatere
	penalizare % din tarif

	2
	Nerespectarea frecvenței stabilite
	Respectare program
	500 – 2.500
	refacere lucrare

	3
	Neintervenția la sesizări în termen
	Timp intervenție
	1.000 – 3.000
	obligație intervenție imediată

	4
	Calitate necorespunzătoare a lucrării
	Nivel curățenie
	neplată lucrare + 1.000 – 4.000
	refacere pe cheltuială operator

	5
	Neîntocmire documente (rapoarte, PV)
	Monitorizare
	500 – 2.000
	neplată servicii


2. Deszăpezire și combatere polei    
	Nr. crt.
	Fapta contravențională
	Indicator afectat
	Sancțiune propusă (lei)
	Măsuri complementare

	6
	Întârziere mobilizare utilaje
	Timp reacție
	2.000 – 10.000
	penalizare/oră

	7
	Nerealizarea viabilității drumurilor
	Grad practicabilitate
	3.000 – 15.000
	intervenție de urgență

	8
	Nerespectarea priorității (artere principale)
	Prioritizare
	2.000 – 8.000
	sancțiune contractuală

	9
	Utilizare necorespunzătoare materiale
	Consum materiale
	1.000 – 5.000
	neeligibil la plată

	10
	Lipsa intervențiilor repetate
	Continuitate serviciu
	2.000 – 10.000
	refacere serviciu


    3. DDD (dezinsecție, dezinfecție, deratizare)
	Nr. crt.
	Fapta contravențională
	Indicator afectat
	Sancțiune propusă (lei)
	Măsuri complementare

	11
	Nerealizarea suprafeței programate
	Grad acoperire
	2.000 – 8.000
	reducere plată

	12
	Nerespectarea graficului de intervenții
	Respectare program
	1.000 – 5.000
	reprogramare obligatorie

	13
	Ineficiența tratamentelor
	Eficiență
	refacere gratuită + 2.000 – 10.000
	suportare cost

	14
	Întârziere la sesizări
	Timp intervenție
	1.000 – 4.000
	intervenție urgentă

	15
	Utilizare substanțe neautorizate
	Legalitate
	10.000 – 30.000
	sesizare DSP / ANRSC

	16
	Lipsa documentației (fișe, avize)
	Conformitate
	1.000 – 5.000
	suspendare plată

